Betha Féchín Fabair
Fear aintech áibhinn almsanach,
brighmur broinntseng bríatharcert,
cunnail craibhtech cíallchonaich,
diadha dercach descréitech,
emech ecnach irnaigthech,
fesach fíren foculchaidh,
gribhdha genmnaid greslebrach,
.i. fer bethad soillsi samrata,
ab & angcoire, Fecin finnfocluch
Fabair, a crichaib lanáille Luighne, a cuiged caemalainn Connacht.
Mac esein fir cródha cruata coscurthaigh
Cailcarna, fer & Grillin
ainm eile dó, do slicht Airt Cirb mec
Cairbri. Ocus Is i ba
máthair dó: Lasair laomdha lanlebur do
derbchloinn rígh Muman, arna thairrngire gu menic re cian
roime-sin.
Uair ro tharrngir primfaidh nime & talman
.i. Colum Cille, ré chian roime ar toidhecht
dó o mhainistir Finnen docum In inaidh darb'
ainm Fabar, & do-chonnairc torruma
na n-aingel uasin n-glenn-sin, & do failtig
Colum Cille gu mór fri torruma na n-aingel.
Ocus fagbus Colum Cille In t-inad-sin iarna fis dó nach dó deonaiged In t-inad-sin.
Ocus In tan at-cuala tigerna In feruinn .i.
Seallan, Colum Cille do dhul
seacha, tainig ina diaidh da thairgsin fein & a inaidh
dó, & iarna fis do Colum Cille
do an friss. In tan ráinig Seallan a
dócum do-leic fora ghluinib h-é, & do crom gu
cosaib Coluim Cille, & do thairg h-é fein & a inad dó. Ocus
do raidh Colum Cille: ‘Na tairgsi
dam-sa an t-inadh-sa’, or sé, ‘uair ticfa mac bethadh
soillsi suthaine .i. Feicin, & do-ghena
inadh at' chomfocraib allanoir dinn, &
is dó dligid tú fein &
th' inad do idbairt’. Ocus asa aithle-sin
do-connairc Seallan coloman tenntighe a meid dermair
o thalmain gu nim ina th-sessum isin ghlenn remraite. Ocus at-chonnairc imut é taitnemach ag linad in
glenna o nim gu lár.
IS menic do-tairngersad naimh & fireoin a
genemain riana thoidecht, conad aire-sin ro chan:
At-connairc Colum na cath
Cred ámh narbo h-ingnadh gach comarda næmtachta da
rabe and: uair dob ingnad a genemain & rob inganta a
naidendacht. Uair In uair do-gnitis a tustide-sium codlud, do-cuirtis esium itir a m-bruinnib, & In tan ro musglatis do-geibtis esium ina
croisfigill for In lar lom. Ocus ba samlaid a
coemthecht-sum friu mar coemthecht soillsi fri dhorcadus. Ocus on ais-sin gu cinnte nir' faom-sum feoil do
blasacht.
Ar tosach immorro a aisi imcubaid
fogluma tucad do sagurt uasal oiregda, do Nath
I, dia munad h-e.
Laa n-ann tra ro buail a athair h-e ina cenn tre cus
ecin a fiadnuse Nath .i. Do raid Nath
I: ‘Ecoir ro buailis cenn In Rig Moir’. ‘Cred asa n-abraidh sin?’ uar a
athair. ‘Imut aingel do-cim fora cenn, uair bud imda mac bethad ac
fognum do uair biaid na cinedha-sa fai co léir’, &
ro comallad.
Aimsir ann bói Feichin aga foghluim og Cruimter Nath Í i n-Anuch. Curtur lá n-ann do
coimét na cluana h-e arnach lomtai h-i o cheitrib echtrann.
Curtur iarsin eich & indili In ríg innti do aimdeoin
Feicin. Mallaigis Feicin iat
& benus a clog forro gu fuaratur bas achetóir. In tan
ro cuala In ríg sin teid a fiadnuse
Feichin & legis fora gluinib h-e,
& ro sir maitim a pecadh dó. Do-beir
Feicin absoluid dó, & ro thodusigh a
eich & a indili dó; & ro morad ainm Dé
& Feichin tresin firt-sin. Ocus ro idbair In rig In feronn-sin do
Fechin tre bithu, & do-rat
Fechin In feronn-sin dia maigistir .i. do Cruimter Nath
Í; gurab aire-sin ro can In laíd:
Mirbal maith uadha 'na naidin Ar forfthiugud an mec naomtha-sin o
aís & o ecna & o naomtacht, do raid a oide
friss dol fona gradaib coiserca do idbairt righ nime &
talman. Fagbus iarum Feicin a oide & tet la
forcongra In aingil iar n-gabail grad do, gu Fabur, & ra failtig a menma frisin n-inadh-sin, & do-rigne ernaigthi & trosgud tri lo co
n-aidche ann, & tainig In t-aingel do innsaige isin aidche-sin, & at-bert
friss: ‘Dena aitreb isin n-inad-so, uair Is and bias t' eiserge
& moran do naomaib Erenn maille
frit’. Uair do tairnger Nath I re chian roime-sin
eserghe Feicin do beth a Fabur.
Tig Seallan iarsin .i. tigerna
in feroinn-sin, gu Feicin, & do
idhbair an ferann-sin do Feicin, & bennacus
Feicin Seallan. Ocus fuair
Seallan bas íartain, & ro
adlaic Feicin h-é isin n-inadh inar' suidider altoir na mainistrech
iartain.
Iar cumdach tra na mainistrech-sin do
Feicin ro cumdaigh comtinol innte, & do
thecuisg ina riaguil gu dligtech;
& do certaig h-e fein o tredenus & o urnaigthi & o
furechrus & o saethur
& o fuacht dermair. Ocus da soillsig Dia h-e o imut fert
& mirbuile, & atbert In laíd ann:
Trí la do traisg isin
ler
Aroile lá tainig duine ealadhna don baile gu
Feicin & mac beg maraon friss .i.
Sillenius ainm In duine ealadhna, & do fer
Feicin failti friss, & do raid o spiruit
faithechta:‘Bud h-e In mac beg-sa at' fochair-si, a Sillenius,
toigebus tempall na mainistrech-sa’, & do firad iartain,
& do morad ainm De & Fecin trid
sin.
Do boi manach isin mainistir-sin a n-esláinti fri h-aimsir
foda & fuair bas iartain. Do h-innised do Feicin inni-sin, & teid os cinn
an cuirp mairb, & do lec a gluine fri lar, & do
ghuidh Dia go duthrachtach ima todhusgud, & ergis iarum asa
croisfigill, & do togaib In t-etach do bi for aghaid in
cuirp mairb, & at-bert fris: ‘I n-ainm na Trinóde,
erig!’ ol se. Ocus do erig focétoir la bréthir
Feicin, & do gab Feicin a
lam, & ro boi fada beo iarum; & ro morad ainm De
& Feicin trid sin, et
reliqua.
Do bi clerech dar' ainm
Ronan mac Guaire arna gallrugud
ona chénd, & do sir lega
Erenn dia legius & ni fuair
slánti uathaib. Teid iarsin do iarraid a legis fon doman,
& do shir moran do thirtaib In domain, & nir' ferrde do. Ocus tarla angcoire næmtha a m-Bretnaib dó, & do raid friss: ‘Ata a n-glenn a medon Erenn’, ar se, ‘in
fer slaineocus thú, & ata a
mainistir don taeib thuaid don loch fil
annsan inad-sin’. In uair do-chuala Ronan sin tig
tara ais docum n-Erenn, & tuiges
gur' uo h-e Feicin do slaneochad h-é. Ocus
teid Ronan mar a roibe Fecin, & do-rad
Feichin dilgud a pecadh dó, & do bi
ogslan iarum. Ocus at-bert In laíd and:
Tainig lá Silenius
Fecht n-æn dia n-dechaid Feicin ar
cuairt dia thir duthaig, & teid gu cill Nath
I frisi raiter Achad Conaire
aníu, & mar do-chuáidh astech do déllraig a sgrin isin eclais, gu
facatur In drong do bi allamuigh soillsi tar dorus & tar
fuinneogaib In tempoill, & ro morad ainm De &
Féchin trid-sin.
La n-æn, dia raibe Feicin ag proigept dona
tuathaib a n-dorus na mainistrech, tainig fer diadha dodelba docum in
proicepta, & do guid se Feicin dia furtacht
ona dodeilb, & nir' faom suide a n-goir na manach tre
naire, & rosuidh a fad uathaib. Tecmaid tra gur cuir Feicin a seili for In talmain, & cures in
fer dodelba cre tresin sele, & ro cumail dia agaidh & ro bói deghdhealba osin
amach, conar' deghdealbha duine ina amsir inás. & ro morad ainm Dé & Fechin tresan
firt-sin.
IS í-sin uair & aimser tarfas In t-aingeal do Feicin trena chodladh,
& do raid fris: ‘Ata’, ol se, ‘aitrebthaidi na h-innsi dianid ainm Imaidh & lucht an
tire-sin olchena a n-dorchadus In rechta díadha, & erigh-si do proicept doib, uair do deonaig Dia a cain & a n-dligedh duit, & Is tu bus codnach & bus comairlech & bus dos ditin & bus brethim bratha doib’. Teid
Feicin la forcongra In aingil a n-iartur Connacht co h-Imaidh, & do bennaigh h-i, & do
cumdaig congbail innte, & do cuir na tuatha-sin fo cuing creidme & chrabaid, & ro baist iat asin tobur do
muid tresin talmain dó tre mirbuilib De & tre cumachtaib Fecin, & ro morad ainm
De & Fecin trid-sin, & at-bert In laid ann:
Tainig
Feicin 'na thir fein Ro boi manach do manchaib
Feicin la n-aon og ernaigthi, & ni roibe a aigned isin ernaighthi. Tét In drochspirut ina croidhe gurro aimsigh h-e. Ra taidbred do Feicin anni-sin,
& ro furail a tabairt cugi, & ro sen
Feicin a gin, & ro boi oghslan iarum, & ro morad ainm Dé
& Feichin tresin firt-sin.
Fecht aile tainig lobur gu Feichin, & do
sir fair i n-anoir De beith ina cæmtech ina chathair &
og proinn & ina imdhaidh. Do-rat
sin do for Día, & oc erge doib iárnabarach ro
boi In louar oghslan, & ro creid gu dicra do Dia
& do Feicin, & ro morad ainm De
& Feicin trit-sin.
Fecht aile dia tainig nech sægulta
borb docum Feicin do fogluim na h-irsi diadha, & do an ina farrad re fad in
corghais, & ar toidecht na casg
triallus dia toig budein. Iarna clos-sin do Feicin
do raid fris: ‘An’, for se, ‘am farrad-sa, & dena
faiside & aitrige, uair ni cian uait uair do bais’. Ocus
ba fir son. Fuair In t-oglaech bás iar faisidin & iar
n-aithrige, & tét iarum docum nime tre rath De
& Feicin, & ro morad ainm De
& Feichin trit-sin.
Fecht n-æn ro gab Blathmac mac
Aoda Slaine triar bragad ro boi
for comairce Fechín. Tet
Feicin do iarraid na m-braighdedh for
Blathmac, & ni rus-fuair. Mallachus
Fechín In dunad frisi raidter Inis Calgaig, & tig cær tenntighi
asin ær gurro las In dunad cona uile maithius, & tet
Blathmac for teichedh na tineth,
& nir' uo ferrde do, uair ro loisg
in tene h-e gu h-aduathmur. Tegur uada co lega Erenn uile dia
furtacht, & nir' uo tarua doib, uair ra eimdhetar uile a leighes. Tegur uada do
tocuiredh Fechín. Tainig
Fechín dia innsaigi, & legius
Blathmac fora gluinib do
Fechín h-é, & asiges a
braigde dó, & do-rat a ogdilsi fein cona uile maithius
dó, ocus ro
bennaighFechín
Blathmac, & ro boi slán asa h-aitle, & ro morad ainm De &
Fechín trid-sin.
Ro gnaithiged Fechín dol do dénum irnaigthi isin medon oidchi isin sruth i n-Es Dara ar fad In corghais. Tet
manach diar' uo h-ainm
Pastól faris isin sruth, & In tan do
bith don taob thís do Fechin ni fuilnged fri
tes In usci, & In tan do bidh don tæb tuas ní
fuilnged fri rofuacht. 'Arna tucsin do Fechín
ro gair ina farrad h-é, & ro mesraig In t-usci do,
gur' uo fulaing do In t-usci; & ro raid
Fechín gan sin do innisin do nech, gurab iar
m-bas Fechín ro innis; gur' morad ainm De
& Fechín trit-sin.
Lá écin da raibe
Fechín cona manchaib a n-Imaid
Fechin a n-Iartur Connacht adaig Domnaig
began ria n-espurtain, & gabus occobur h-e im dola gu Fabur, & guides Dia gu dicra fan
documal-sin do fortacht. Tig aingel Dé dia saigid, &
do-raidh friss techt isin carpat ina farrad. Teid iarum
Fechín cona mhanchaib isin carpat, &
tangatur ria n-espurtain gu Fabur,
& ro morad ainm De & Fechín
trit-sin.
Boi immorro oglæch socinel a laim ag
Diarmaid mac Aoda Slaine,
& ba cara do Feicin h-é.
Ædan a ainm. Tet
Fechín maille droing dia manchaib do iarraid
in cimedh for an rig .i. for Diarmait. In tan do
cunncus Fechín docum In dunaid ro furail Diarmaid doirsi In dunaid do drud roime ar
ecla In cimedh d' iarraid fair. Tet
Fechín cum In dunaid, & oslaigid na
glais & na doirsi uathaib fein, no gu rainig
Fechin gusan tegdus a
rabatar na rigu .i.
Diarmaid & Blathmac,
& moran do dainib socinelacha ele. Siris for na rigaib Aodan do lecin amach,
& tucatar cach uile a n-impidi fana
tabairt do Fechín acht æn fer nama tuc
a comairlle ina agaid & fuair bas acétoir. Do guidetur
na rigu Fechín 'ma aithbeogud & co
fuigbedh Aodan.
Do-gniter samlaid .i. aithbeodaiges
Fechín In fer marb & lecar
Aodan lais. Ocus tainig
Fechín cona muinntir gu subach forbailid
docum Fabuir, &
Ædan léo, & siris for
Fechín a cur fri leginn, & do-gniter
samlaid. Do-rat Dia & ernaigthi
Fechín rath n-ecna fair, & teit
fona gradhaib co sercda asa h-aithle & do loigdigh Dia tre
cumachtaib Fechín a saith, uair ro caithed
proinn moirsesir roime, & do-gnid proinn manaig h-e o sin amach. Ocus
nir' bo ingnad proinn mor do caithem do ar méd a cuirp
& a nirt, uair ba laidire nertmaire h-e ina gach duine ina
aimsir. Ocus do-thegeadh tomus a cresa fo
Fechín gu talmain ar uachtar a edaig. Ocus ba mor corp do reir mar fuarumur isna lebraib,
& do morad ainm De & Fechín
tresna firtaib imdaib sin do-roine Dia fair.
Do-roine Dia ferta amra aile for Fechín,
& ba dib-sein an fer fora raibe pairilis & buidre on
uair fa rugad do leges, amal do foir Isu fer na pairilise mairbe nar' eidir do leges daonna. Ro
morad ainm Dia & Fechín.
Nir' uo h-ingnad tra imut fert
& mirbuile do dénum don fir
diadha sin .i.
Fechín, uair ba genmnaid o curp
h-e, & ba duthrachtach o
menmain, & ba solabartach o urlabra. Ba saidbir o glicus; ba
solus o mesurdacht; ba daingin o
chreidim; ba cobsaid og certugud corach; ba caonuarrach a n-umlacht;
ba certaigthoir nemtoirrsech a cuirp fein; ba tairbertach derci; ba
buid fri h-aígedaib; ba segmur fri
furtacht deblen De; ba bocht ínísil do fein: ba saidbir
do nech aile. Gurab aire ro can In file so sis:
Cuinges
Mo Chua 'Ar techt gusna dédenachaib
do Fecin do foillsig In t-aingeal aimsir cinnte a
báis dó. Ra gairmedh a manaig & a descipuil
chuge, & gabais aga forcetul, & ro raid friu riagul
na n-uasalaitrech & na n-apstal do lenmain & cu
caithigdis o curp & o anmuin a n-agaid a namud .i. In Diabul, & In saogul & in
colunn. Ro gab iarum Feicin cumain &
sacarbaic o laim Mo Cæmog,
& ro faid a spirut docum nime, & isin uair
chétna ro cuir Mo Cua a
techtaire do degsain uada siar dia fis In faicfed arrde ina comarta
diar' gell Fechin dó. Ocus at-connairc In techtaire columna romór fo
cosmailius datha na stuaige nimi sinte o
mainistir Fechín suas go nimh. Tig in
techtaire for cula gu Mo Cúa &
asnedes do gach a faca ‘Is fir’, ol Mo
Cúa: ‘is e sin In comarda ro geall
Fechin agum-sa’. Ocus
caithes Mo Cua cumain & sacarfaic,
& teguscid a manchu & a desciplu, & faides
a spirut maraon fri
Fechín docum nime mara fuil en-Dia tritach na
tri Persan .i. Athair & Mac & Spírut
Næm In saecula saeculorum. Amen.
Ro fiarfaig Mo Ling don t-Satan iar m-bás Feicin: ‘Ann buaidrinn sib
anmonna na næm a n-aimsir a m-báis?’ Do raidh In Satan: ‘Tiagmaid-ne dia m-buaidhred, & ni
cumgamaid ni doib’. Do raid Mo Ling: ‘An
dechabair do buaidred mo carat-sa .i. Fechín,
i n-aimsir a bais?’ ‘Ni h-edh amain, nar' cungamur ni do, acht
nir' lamamar tadall n-Erenn gu cenn secht la
iarna bas ar son dellraid In Spírto Naim do bi ina timcill’.
IS do-innisti næmtecht In fir ara tug a nama In tuarusgbail sin.
Uair Is coraide nech do molad da m-berinn a nama fiadnaise maith
lais, gurab uime-sin ro can In laid
Fis a t-saoguil t-séghainn t-segha
4
5
O uos fratres
carisimí! audiuimus plura de uirtutibus sancti Fechini abbatis et ancoritae .i. a braithrecha inmuine,
do-cualu-sa moran do chumachtaib & do mirbuilib næm
Fecin do bi ina ab & ina angcoire. As
iad so briatra Erurain Ecnaidi
ina compendium fein ar bethaid
Feichin. Uair do raid Eruran gu tuc Feicin
radarc dona dallaib & tengtha dona balbaib & estecht
dona bodraib & slánti dona lobraib & d' aes na h-ule esslánte archena ona breithir
amhain, & ro boí eolach gacha h-ecna & a
riaglachaib na næm do shunnradh.
Teid Fechín do iarraid inaidh foghnuma do
Dia. Tét gu Cridan cennaighi gu h-Ath n-Éochaille, & sires fair inadh foghnuma do Dia do
tabairt dó. Ocus diultais
Critan fris. Mallaighes
Fechín essium & at-beir friss: ‘Da
taidhle In dara cos duit tír, nir' thaidhle In coss aile’,
& ba fir son. Uair ro erig In gæth dó gu
contrarda for an muir, gur ro baithed h-é cona uile innmusaib.
IS e Fechín nar' ghab cumann ina cumtanus
righ nó tigerna ar ecla In dimuis shægulta. Mar adeir
isin rann:
Ni chuinghim
for rigaib rogha cuibhrinn.
mairg da tabraid a rogradh
a comradh Is a cruimlinn.
As h-e sein In sasadh slemun
asa m-beir Demun duibghréim.
IS iarsin do labuir In t-aingel fri Fechin,
& iss ed ro raidh friss, dol gu Glenn ind
Eoin frisi n-abur Fabur andiu, amal
at-bert Colum Cille
A Bhaithin, airis dún sunn Tainig Fechín
cona manchaib gu Fabur, &
Critan mac Rete ba sealbathoir do Fabur In tan-sin, &
Seallan ainm aile do, & Is e do-rat d'
Feicin h-e. Ocus
Becan mac Rethe tuc proinn ar
tús do Fechín. Ocus ro boi Fechín tri cét manuch gun gach diles ag nech dib,
& gan creic gan creicgan creic, gan
cennach do denum dhoib. Imalle do chaithdis uile a proinn, &
ni theged nech dib asa regles acht don eglais
fri h-ernaigthi nó fri h-umaloid.
Fecht n-aon do Fechín isin disiurt
tangadur aigidh chuige. At-beir In coig nach
raibe biad aige doib acht mina tucadh Dia. Is annsin tucadh on Coimde
cruithnecht & im & loim do cobair oinig & derce
Fechin, & ro morad ainm De &
Feicin tresin firt-sin.
Fecht n-aile dia n-dechaid Fechín do
proicept do lucht Imtha la forcongra In aingil,
& ro uatur-sin ar sligi In t-sechrain, & ni fuair
Fechín biadh ina deoch uatha ar tnuth
& formad friss, & ro curdis lucht umoloide na manach & a leabair
& a n-edaigi isin muir comfoguis, & do-bered
in cumachta díadha docum tire
gu h-oghslan, gin dith etaigh ina leabuir ina duine forro.
Gabus gorta adhbul Fechín cona muintir,
gur' abladur dias dib. Ocus ro h-aithbeodaig
Fechín In días-sin. Ro chuala Guaire mac
Colmáin In gorta-sin do beth for
Fechín & fora muinntir, &
cuires proinn cét do biad & do linn chucu; &
do cuir Guairi a cuach do dail In lenna-sin forro,
gurab e sin Cuach Fechín dogres, &
is as ro baisd Fechín
Guaire iartain; & ro morad ainm De
& Fechín trid.
Laithe n-æn dia raibe Fechín a n-dorus na cille a Fabur gu faca In clam dia
rochtain lan d' essláinti o bonn go
a baithis — Is uada ainmnighter Cros in
Cloim andíu — & ro guid In lobur
Fechín fána comcungnad im biadh & im digh & im na
h-uilib esbadaib olchena. Ocus ro chuinnigh mnai sochenelaig fri feis leis,
& ro boi og macnus for Fechín amal
is bes do lobraib. Ocus rug
Fechín lais In clam for a muin gusan teach n-aighed, tét iarsin co h-innsi Locha Leibinn co dunadh Diarmada
mec Aoda Slaine. Ocus ro raid
frisin rigain .i. fri mnai
Diarmada meic Æda Slaine:
‘Tair lem’, ol se, ‘do cobur troige & teasbada mo cloim & rot-bia a lógh’. ‘Ni fuil for talmain,
ní fora n-dingninn sin acht mina tuga neam dam día cinn’. ‘Do-geba’, bar
Fechín, ‘ocus gach rigan bias h-it inad dogres do-geba neam an fad
beid dom réir-se’.
Tét iarsin In rigan la Fechin gusan tech n-aiged, ait a r-roibe In clam,
& fagbus In rigain maraon risin clam. Ocus at-bert In lobur frisin rigain a
sron do sugud, & ro suigh In rigan sron In claim, & do beredh sugh na srona a m-breid glan
lín, & do-roighne tinne oir don t-sug-sin na srona. Ocus do raidh frisin rigain gu fuighbed gach
ni ro geall Fechín di, & ro fagbad bachall aluinn orrda le dia thabairt do Fechín. Ocus do-riacht Fechín iarum amaruch docum na tegduse,
& at-connairc cær tenntige ag erge do cleith na teguse co riacht gu nim. Ocus ro thuig
Fechín gur' bo h-e Isu tainig a richt labuir do fromad a derci & a maitiusa. Ocus ro
fiarfaig Fechin don rigain
scéla In claim, & ro innis do gur' uo h-e Isu ro ui ann, & gur' facaib a bennachtain la Fechín
& la muinntir. Ocus do-rat In bachall for-fagbad le do Fechín, & do-rat sug na srona ro boi
aicdhe ina tinne oir do Fechín. Ocus ro cennaig Fechín ferann
mor don eclus arin or-sin, & ro morad ainm De &
Fechín trid-sin.
Fecht n-æn ro triall Fechín muilenn
do dénum a Fabur ara mét ba
sætar leo cuid na manach do bleith a broin. Do-ronad In mulenn
gur' ua terlam. Do raid In sær
nar' beg lais do shægul usci do thoidecht docum In muilinn.
‘Is tualaing Dia’, uar Fechín, ‘usci
do thoidecht chuige’. Luid Fechín gu Loch Lebinn, & cures a bacall isin loch,
& do cuaid In bacall tresin sliab, & tainig In t-uisci i n-abuindaib for lurg na
bacla, gur ro baithed In sær robo ina codlud i n-ait linne In muilind. Luid Cæman Breac .i.
tigerna In t-sair, do agra Fechín isin
sær, & ro aithbeodaig
Fechin In sær
& do-rat a rogain dó, dol le Cæman m-Brec no anad a Fabur. At-bert in
sær co n-anfad, ‘uair fir
domain ’, ar se, ‘da toghatais (sic) a Fabur do-bertha neam dóib uile’.
Lá n-ann do luid Pastol coig Fechín docum cerdca
do dénum coltair. Beris aisill saille
lais, ar denum In coltair. Do-roine immorro gilla In ghobann fuath coltair
don t-saill, & do-rat isin teig for muin
Pastóil, & at-bert gur raibe in
coltur lum ina teigh. O do-riacht Pastól gu
Fechín & ni fuaratur acht coltur
saille isin téigh. O 't-connairc
Fechín inni-sin bennaigis In saill co n-dernad coltur iairnn
don t-saill, & ro mair In coltar-sin gusna h-aimseraib
dédenacha-sa, et
reliqua.
Fecht aile do Feicin a Fabur, & ro cuala gur' gab rig Laigen brage ro boi
for a cumairce Fechin. Luid
Fechín cona manchaib for iarraid na bragad,
& at-bath In dara h-ech do bai fo carpat
Fechín. Do raid
Fechín: ‘Ata ech isin linn-si thiar,
& Is cet lim a toidecht fom carpat’. Tainig In t-ech usci
chucu, & do curedh fon carpat h-i, & ba cennsa
& ba mine h-i ina gach ech aile. Ocus tet co h-ænach g-Carmna mara rabatur
rigraid Laigen
ima rig .i. Oilill mac
Dunluing. Cuinges In braighe boi fora faosum fair.
Do raid In rí nach tibrad acht mana
fagbad In t-ech boi fona carpat do, & do ráidh
Fechín nach tibrad. Tét In ri do caitem fledi boi fo comair. Tet
Fechin ina diaid. Do raid In ri frisin doirseoir gan a legad astegh &
anumaloid do dénum
do. Do raid In t-aingel fri
Fechín: ‘Oisgelad-sa glais In richidh
& In dunaid romud’. Tet In t-aingel roim
Fechín docum In dunaid. Tainig talamcumscugud
mór ann gurro crithnaiged In cathair uile, & maidit a cuibrige dona cimedaib batur isin dunad
uile. Tig Fechín amach cona braigdib forsin
erloinn, & fagbus fagbala for Dun
Nais, gan braigde do comet
inte gin eludh, uair ni anaid glais inaid gebenna foraib. O
ro-siacht Fechín amach gusin ait In fuil Cros Fechín i n-dorus
in dunaid ba marb iarum In ri isin tigh da
eis, & tugad In ri marb gu
Fechin. Ocus aithbeodaiges
Fechín rig Laigen o bhas.
Is annsin do-rat Oilill mac
Dunlaing Telaig
Fabra do Fechín, & oghdilsi a
cisa do Fechin & da mhuilinn, &
cis Fechin for Laignib co
brath on muir go araile i l-log a athbeodaigthi do
Fechin. Faguais Fechín
fagbala ag rig Nais .i. dath mairb fair cech laithe
dogres a comarda na mirbuile. Særus iarum na cimetha, &
tet ina carpat co Fabur, &
cetaighes don ech usci dul isin linn cétna & as-bert
‘Na tegmad thu do nech ina nech duit o so gu brath’; &
ro morad ainm De & Fecin trit-sin.
Fecht aile do Fechín ina regles og
ernaigthi go cuala gair na macraide og imain forsan erlainn fri taob
in reglesa, & ro combuairdersat
Fechín fo a ernaigthi. Is-beir
Fechín: ‘Is cet leam dol d' far m-bathud isin loch, & bud sær
uar n-anmanna docum nime’. Is annsin do-chuaid In macrad isin
loch, gur ro baithed iat, & fuaradur focraic dia n-anmonnaib. Conidh uada Loch Macraide gu brath,
& ro mórad ainm Dé &
Féchín trit-sin.
Fecht n-aill dia tainig Domnall mac
Aoda mec Ainmirech maille
morslúaiged tuaiscerterach im claochlod In da
Niall, Sluaiged In Meich a
ainm. O do-riachtatur na sluaig gu Raith Droma
No, do-cotur mec Ædo Slaine do iarraid
bid gu Fechín. Is ann bui side oc
Tibradaib h-i Ciniul Maine. At-bert
in coig nach raibe acht encriathar coirce do
biad aige. Do erail Fechin leth In creithir do
tabairt for usci do dénum lenna de
& a leth eile do biadh. Ro sasad iarsin mec Aoda
Slaine cona sluagaib fri tri laib co n-aidhche do linn
& do biad do enlan In crethir.
Tainig aroile fer don toig a ra uatur mec Ædha Slaine, & Is ed ro raidh: ‘Ro treigsebair uar tir
& uar talmain ar biad & ar linn In clerig, ocus ni ferrde daib milled da n-dentai forsin clerech, uair do-gebtai bur
n-daethain bid & lenna uada In cein bus ail lais. Ro bad ferr duib ossad & sith diar tir
inas anad sund fri biatad uar sluag’.
Luid Fechín
iarsin le macaib Ædha Sláine co Raith Droma Nó. Troisgis
Fechín isin inud-sin fri re tri la n-dec & tri n-oidce
n-dec nach bentai clæclod ferainn de, & ni frith
o rig Erenn an clæclod-sin.
Ro fer snechta iarsin co formna fer, cor' marb ech gacha caraisde a feraib
Erenn, & ni tuc an rig arsin osadh dó. Tainig In tan-sin
cloidem tenntighe do nim etir In rig
& an righan, & do-chuaidh
isin talmain eturru, & ro loisg gach conair do-cuaidh. ‘Is
mithig riar In naim’,
ar In righan. Slechtais In rí don cleriuch & do-rat in
clerich a cos guna broig for bragaid In rig, & do-raid In drai fri
Fechín: ‘Togaib In cois-sin do bragaid In righ’, ol se, ‘no bud aithrech’.
Sluighis In talam In drai acétoir. Conad aire-sin ro h-irfuagrad h-i fiadnaise fer n-Erenn a cairde & a comcinel & a termonn sær do Feicin co brath, conad de sin ata aill
aill h-ic mæraib Féchín o sin alle; & ro morad
ainm De & Fechín trid-sin.
Fecht ann tugtha secht m-ba & tarb do Fechín o Ronan a n-idbairt. Luid Pastól da m-blegon, & ro bligh on tarb coibeis frisna secht m-buaib do
rath De & Fechín, & ro morad ainm De & Fechín trid sin.
Fecht aile ro ergabh Mænach mac Fingin rí Caisil In cimid diar' uo h-ainm
Erloman. Tét máthair In cimedh co Fechín do cuincidh fuaslaicthi a mec, uair ba
bes do Fechín fuaslucud cimedh do grés. Do-rat Fechín muince oir dhi d'
fuaslugud a meic. O' t-connairc In rí
in muince at-bert In rann:
Ni coe comoil na cuillte
o thugais bronnor bruinnte:
do Fechín asna glinnib
beir a cimidh 's a muince.
Do leged a mac le iarum co Fechín,
& ro boi side og erghnam bíd dia mac.